Quoniam per successiones temporum facta priorum facile vel labuntur a memoria, vel in irritum revocantur, nisi litteris mandata et testibus roborata consistant, iccirco ego Petrus, Dei gratia Kabilonensis episcopus, per presentis cartule conscriptionem, tam presentibus quam futuris testificor, quod Hugo Rufus, ducis Burgundie filius, Kabilonis Castelluli dominus, per manum meam dedit ecclesie Maceriarum pro anima sua et parentum suorum, decem carratas feni in brolio suo de Taliaco, absque omni retentione et exceptione in perpetuum possidendas. Hujus helemosine donatio libere facta est, sine aliqua alicujus contradictione, anno incarnationis Dominice M°C°LX°VIII°, presentibus his quorum nomina subternotata sunt. Ego quoque ad maiorem facti confirmationem, cartam hanc ipsius donationis testem sigilli mei munimine consignavi, quatinus omnibus eisdem donationi contraire volentibus, testimonium sit indubitate veritatis. Hujus rei testes: Henricus, Eduensis episcopus; Raimundus, cantor Kabilonis; Hugo de Croset, canonicus ejusdem ecclesie; Rodulfus, decanus Belgne; Julianus, archipresbiter; Antelmus, canonicus Eduensis; Willelmus de Sanceio; Juhanus medicus; Mainardus, capellanus; Hugo, capellanus Castelluli: Hugo, prepositus Gibriaci; Robertus Girbertus de Muressaudo; Bernardus Vetula; Petrus de Scutini; Andreas de Labrueri.